钦定古今图书集成/明伦汇编/氏族典/第241卷 > 张文表
## 钦定古今图书集成/明伦汇编/氏族典/第241卷 > 张文表

按《十国春秋》，楚张文表，朗州人。与周行逢、潘叔嗣同
隶刘言戏下，累官衡州刺史。行逢且死，遗言“文表即
叛，讨之者必杨师璠也。”文表闻行逢殁，果怒曰：“我与
行逢俱起微贱，立功名，今日安能北面事小儿乎？”会
周保权遣兵代永州戍，文表遂驱之以袭潭州。知留
后廖简易文表不为备，伐鼓饮酒如初。文表径入府
中，简被杀，遂据长沙。保权时年方幼，闻叛，叹曰：“先君
诚知人矣！”遽命师璠帅万人讨之。将发，保权挥涕对
三军曰：“先令公坟土未干，而凶贼逞逆，实保权不孝
所致，敢以劳诸君。诸君未忘先令公之故，戮力同心，
灭此贼于地下足矣。”辞气激昂，义形于色，军中无不
感泣。师璠亦泣，顾左右曰：“汝见郎君乎？年未成人而
贤若此！”军士奋然，咸思自效。未逾旬，大破文表于平
津亭，脔食之，馀党悉平。